IS bekræfter, at den berygtede bøddel ’Jihadi John’ blev dræbt ved et luftangreb i Syrien, det skriver nyhedsbureauet AFP.

Amerikansk militær udførte den 12. november et luftangreb rettet mod Mohammed Emwazi, der er bedre kendt under navnet 'Jihadi John'.

'Jihadi John' Mohammed Emwazi blev født i Kuwait for 27 år siden og flyttede med sin familie til det vestlige London, da han var seks år.

Familien boede i middelklasseområdet North Kensington, hvor der i de seneste år er afsløret et netværk af ekstremistiske muslimer.

Han læste computerprogrammering på University of Westminster og fik sin eksamen i 2009.

Han blev angiveligt radikaliseret under en rejse med et par venner til Tanzania i 2009.

Retsdokumenter knytter ham til ekstremist-netværket "The London Boys", trænet af al-Shabaab.

Han menes at være kommet til Syrien i 2012 eller 2013 via en ukendt rute.

Pentagon bekræftede dagen efter i en pressemeddelelse, at man i et droneangreb gik efter 'Jihadi John', der er kendt for at have deltaget i en række henrettelser af vestlige gidsler for terrorgruppen Islamisk Stat (IS) i Syrien.

På daværende tidspunkt var det uvist, om 'Jihadi John' blev dræbt i angrebet. Men flere kilder oplyste, at han blev ramt af angrebet. Det var en højtstående militærkilde blandt andet ude af at sige til BBC. IS bekræfter nu i magasinet Dabiq, at 'Jihadi John' blev dræbt ved et luftangreb i Syrien.

Bøddel på henrettelsesvideoer

Jihadi John er blevet symbolet på den militante gruppes brutalitet, og hvis han er blevet dræbt, vil det markere slutningen på en jagt, der har stået på i over et år.

Han menes at have ført kniven i forbindelse en lang række henrettelser, der blev filmet og lagt på internettet som propaganda for IS. Herunder drabene på de amerikanske journalister James Foley og Steven Sotloff, den amerikanske nødhjælpsarbejder Abdul-Rahman Kassig, de britiske nødhjælpsarbejdere David Haines og Alan Henning og den japanske journalist Kenji Goto.